2,5-ஈரமினோதொலுயீன்

2,5-ஈரமினோதொலுயீன் (2,5-Diaminotoluene) என்பது C7H10N2 என்ற மூலக்கூற்று வாய்ப்பாட்டால் குறிக்கப்படும் ஒரு கரிமச் சேர்மமாகும். 2,5-டையமினோதொலுயீன் என்ற பெயராலும் அறியப்படும் இச்சேர்மம் C6H3(NH2)2CH3 என்ற அமைப்பு வாய்ப்பாட்டாலும் அடையாளப்படுத்தப்படுகிறது. 2,5-ஈரமினோதொலுயீன் சேர்மத்தின் ஆறு மாற்றியங்களில் இதுவும் ஒன்றாகும். நிறமற்று ஒரு படிகத் திண்மப் பொருளாக 2,5-ஈரமினோதொலுயீன் காணப்படுகிறது. இருப்பினும் வணிக மாதிரிகள் பெரும்பாலும் காற்று ஆக்சிசனேற்றம் காரணமாக வண்ணமயமாகக் காணப்படுகின்றன. பொதுவாக தலைமுடி வண்ணம் தீட்டுவதில் பயன்படுத்தப்படுகிறது.  

தயாரிப்பு
2,5-ஈரமினோநைட்ரோதொலுயீனை மின்னாற்பகுப்பு குறைப்பு வினைக்கு உட்படுத்துவதன் மூலம் 2,5-ஈரமினோதொலுயீன் தயாரிக்கப்படுகிறது.  4-அமினோ-2,3'-டைமெதிலசோபென்சீனின் குறைப்பு பிளவு, 2-அமினோ-1-மெத்தில்பென்சீன் மற்றும் தொலுயீன்-4-சல்போனைல் குளோரைடை ஒடுக்கி 4-தொலுயீன்சல்போனோ-2-டோலுயிடைடு உருவாக்குதல் ஆகியவை மற்ற தயாரிப்பு முறைகளாகும். பின்னர் இவை ஈரசோனியம் ஆக்கப்பட்ட  அமினோபென்சீன்சல்போனிக் அமிலத்துடன் இணைக்கப்பட்டு குறைத்தல் வினைக்கு உட்படுத்தப்படுகிறது.

பயன்கள்
வணிக தலைமுடி சாயங்களில் பீனைலின்டையமீனுக்கு (1,4-ஈரமினோபென்சீன்) மாற்றாக 2,5-ஈரமினோதொலுயீன் உள்ளது. குறைந்த நச்சுத்தன்மை காரணமாக இச்சேர்மம் விரும்பப்படுகிறது. இருப்பினும், பல வீட்டு தலைமுடி சாயங்கள் இன்னும் பீனைலின்டையமீனைப் பயன்படுத்துகின்றன. இந்தப் பயன்பாடுகளில், இந்த ஈரமீன்கள் ஒரு முதன்மை இடைநிலையாகச் செயல்படுகின்றன, அதாவது இது முதலில் ஐதரசன் பெராக்சைடுடன் ஆக்சிசனேற்றப்பட்டு, பின்னர் ஓர் இணைப்பானுடன்  இணைந்து முடி சாயத்தை உருவாக்குகிறது. 2,5-ஈரமினோதொலுயீன் பொதுவாக கருப்பு, மந்தமான மற்றும் சூடான பழுப்பு நிறங்களையும், பொன்னிற மற்றும் சாம்பல் நிற முடி சாயங்களையும் உருவாக்கப் பயன்படுகிறது.

2,5-ஈரமினோதொலுயீன் சேர்மம் நெசவு , உரோமங்கள், தோல்கள், உயிரியல் கறைகள் மற்றும் குறிகாட்டிகள், மரக் கறைகள் மற்றும் நிறமிகளுக்கான சாயங்கள் உற்பத்தியிலும் பயன்படுத்தப்படுவதாக அறியப்படுகிறது. 2,5-ஈரமினோதொலுயீன் சேர்மத்தால் உற்பத்தி செய்யப்படும் சாயங்களுக்கு இரண்டு எடுத்துக்காட்டுகள் சிl அடிப்படைச் சிவப்பு 2 மற்றும் சிl அமிலப் பழுப்பு 103 ஆகியவைகளாகும்.

 மேற்கோள்கள் 

பகுப்பு:அனிலின்கள்
பகுப்பு:டையமீன்கள்
பகுப்பு:ஒற்றைப்படிகள்
பகுப்பு:தொலுயீன் வழிப்பெறுதிகள்